PMIndiaData/PMIndiaSum huggingface dataset:
प्रधानमंत्री का प्रगति के माध्‍यम से इन्‍टरैक्‍शन

प्रधानमंत्री श्री नरेन्‍द्र मोदी की अध्‍यक्षता में आज अति सक्रिय सुशासन और समय पर कार्यान्‍वयन के लिए प्रगति – आईसीटी आधारित मल्‍टी मॉडल प्‍लेटफार्म के माध्‍यम से 21वीं इन्‍टरैक्‍शन बैठक संपन्‍न हुई। प्रगति की 21वीं बैठक में 8.79 लाख करोड़ रूपये के कुल निवेश वाली 183 परियोजनाओं की संचयी समीक्षा की गई है। 17 क्षेत्रों में जन शिकायतों की भी समीक्षा की गई। आज 21वीं बैठक में प्रधानमंत्री ने पेटेंट और ट्रेडमार्कों से संबंधित शिकायतों पर कार्रवाई और समाधान की प्रगति की समीक्षा की। उन्‍होंने कार्य निष्‍पादन के सुधार पाया और संबंधित अधिकारियों से कहा कि वे पेटेंट और ट्रेडमार्क आवेदन पत्रों पर और तेजी से कार्यवाही करने की दिशा में काम करें। अधिकारियों ने स्‍पष्‍ट किया कि पेटेंट और ट्रेडमार्क प्रदान करने और जनशक्ति बढ़ाने की दिशा में तेजी से कदम उठाए गये हैं। प्रधानमंत्री ने इस संबंध में नवीनतम उपलब्‍ध प्रौद्योगिकी के इस्‍तेमाल, प्रक्रिया को सुचारू बनाने और अन्‍तर्राष्‍ट्रीय मानक प्राप्‍त करने के महत्‍व पर जोर दिया। प्रधानमंत्री ने उत्‍तर प्रदेश, मध्‍य प्रदेश, गुजरात, हरियाणा, राजस्‍थान, महाराष्‍ट्र, उत्‍तराखंड, पंजाब, पश्चिम बंगाल, कर्नाटक, तमिलनाडु, आंध्र प्रदेश, बिहार, ओडिशा, तेलंगाना और केरल सहित अनेक राज्‍यों में फैली रेलवे, सड़क, विद्युत और तेल पाइपलाइन तथा स्‍वास्‍थ्‍य क्षेत्र में 56 हजार करोड़ रूपये से ज्‍यादा लागत की नौ महत्‍वपूर्ण आधारभूत परियोजनाओं की प्रगति की समीक्षा की। आज जिन परियाजनाओं की समीक्षा की गई उनमें दिल्‍ली, मुंबई औद्योगिक कारिडोर आंध्र प्रदेश के मंगलागिरी, पश्चिम बंगाल के कल्‍याणी, महाराष्‍ट्र के नागपुर और उत्‍तर प्रदेश के चार नये एम्‍स के निर्माण शामिल हैं। प्रधानमंत्री ने स्‍मार्ट सिटी मिशन की प्रगति की भी समीक्षा की। उन्‍होंने चुनौती भरे कार्यों में शहरों की सहभागिता को सराहा। उन्‍होंने कहा कि अब प्रत्‍येक के सामने यही चुनौती है कि 90 चुने हुए शहरों में इस मिशन के कार्यान्‍वयन को सुनिश्चित करने तथा उच्‍च गुणवत्‍ता के साथ इस कार्य को तेजी से अन्‍जाम तक ले जाना सुनिश्चित करें। वन अधिकार अधिनियम की प्रगत‍ि की समीक्षा करते हुए प्रधानमंत्री ने आदिवासी समुदायों के अधिकारों को सुनिश्‍चित करने और उनके दावों के तेजी से निपटान के लिए अंतरिक्ष प्रौद्योगिकी के इस्‍तेमाल के महत्‍व पर जोर दिया। प्रधानमंत्री ने कहा कि जीएसटी के संबंध में उठाई गई शंकाएं अब निराधार साबित हुईं हैं और इसमें सुचारू लेन-देन हो रहा है। उन्‍होंने सभी मुख्‍य सचिवों से कहा कि वे इस संबंध में एक माह के भीतर उल्‍लेखनील लक्ष्‍य प्राप्‍त करने के लिए जीएसटी के अन्‍तर्गत पंजीकरण में वृद्धि करने के लिए अपने प्रयासों में और तेजी लाएं। सरकारी ई-मार्केट प्‍लेस (जीईएम) के संबंध में उन्‍होंने कहा कि पोर्टल से पारदर्शिता में सुधार आया है और फिजूलखर्ची में कमी आई है। उन्‍होंने सभी राज्‍यों के मुख्‍य सचिवों को कहा कि वे सरकारी खरीद में जीईएम को प्राथमिकता दें।
प्रधानमंत्री ने तीन साल पूरे होने पर आयुष्मान भारत पीएमजेएवाई की सराहना की

प्रधानमंत्री श्री नरेन्द्र मोदी ने तीन साल पूरे होने पर दुनिया की सबसे बड़ी स्वास्थ्य देखभाल योजना -आयुष्मान भारत पीएमजेएवाई की सराहना की है। माईगॉवइंडिया को दिए एक जवाब में, प्रधानमंत्री ने कहा; "पिछले वर्ष, स्वास्थ्य सेवा के महत्व को और भी स्पष्ट रूप से समझा गया है। देश के नागरिकों के लिए उच्च गुणवत्ता और किफायती स्वास्थ्य सेवा सुनिश्चित करना हमारी प्रतिबद्धता है। आयुष्मान भारत पीएम-जेएवाईइस विजन को पूरा करने का माध्यम है। #3YearsofPMJAY"
मंत्रिमंडल ने चार फार्मास्युटिकल सार्वजनिक उपक्रमों की अतिरिक्त भूमि की जरूरत के आधार पर बिक्री को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने हिंदुस्तान एंटीबायोटिक्स लिमिटेड (एचएएल), इंडियन ड्रग्स एंड फार्मास्युटिकल्स लिमिटेड (आईडीपीएल), राजस्थान ड्रग्स एंड फार्मास्युटिकल्स लिमिटेड (आरडीपीएल) और बंगाल केमिकल्स एंड फार्मास्युटिकल्स लिमिटेड (बीसीपीएल) की अतिरिक्त भूमि की जरूरत के आधार पर बिक्री को मंजूरी दी है ताकि वे अपनी बकाया देनदारियों को पूरा कर सकें। इस तरह राष्ट्रीय परिसंपत्तियों का राष्ट्रीय हित में सबसे अच्छा इस्तेमाल हो सकेगा। बिक्री सरकारी एजेंसियों के लिए खुली प्रतिस्पर्धी बोली के माध्यम से की जाएगी और बिक्री से प्राप्त रकम का इस्तेमाल बकाया देनदारियों को पूरा करने में किया जाएगा। सार्वजनिक क्षेत्र के इन उपक्रमों में स्वैच्छिक सेवानिवृत्ति योजना (वीआरएस)/स्वैच्छिक पृथक्करण योजना (वीएसएस) भी लागू की जाएगी। शेष भूमि का प्रबंधन निवेश एवं सार्वजनिक परिसंपत्ति प्रबंधन विभाग (डीआईपीएएम) और सार्वजनिक उपक्रम विभाग (डीपीई) के दिशानिर्देशों के अनुसार किया जाएगा। देनदारियों को पूरा करने के बाद आईडीपीएल और आरडीपीएल को बंद करने की प्रक्रिया शुरू की जाएगी। एचएल और बीसीपीएल के लिए रणनीति बिक्री का विकल्प भी तलाशा जाएगा। इन उपक्रमों के लिए प्रशासनिक विभाग फार्मास्युटिकल्स विभाग समयबद्ध अनुवर्ती कार्रवाई करेगा।
प्रधानमंत्री ने मुस्लिम समुदाय को रमजान की बधाई दी

प्रधानमंत्री श्री नरेन्द्र मोदी ने रमजान के अवसर पर मुस्लिम समुदाय के लोगों को बधाई दी है। उन्‍होंने कहा “रमजान का पवित्र महीना शुरू होने पर, मैं मुस्लिम समुदाय के लोगों को बधाई देता हूं। रमजान का पवित्र महीना हमारे समाज में भाईचारा और सौहार्द की भावना को मजबूत करेगा।”
प्रधानमंत्री और अमेरिकी राष्ट्रपति डोनाल्ड जे. ट्रम्प ने एक दूसरे को नववर्ष की शुभकामनाएं दीं

प्रधानमंत्री श्री नरेन्द्र मोदी और अमेरिका के राष्ट्रपति डोनाल्ड जे. ट्रम्प ने कल शाम एक दूरभाष वार्ता में एक-दूसरे को नववर्ष की शुभकामनाएं दीं। दोनों नेताओं ने वर्ष 2018 में भारत-अमेरिका के बीच सामरिक साझेदारी में प्रगति पर संतोष व्यक्त किया। उन्होंने नयी 2 + 2 वार्ता प्रणाली की शुरूआत और भारत, अमेरिका एवं जापान के बीच सबसे प्रथम त्रिपक्षीय शिखर सम्मेलन जैसी प्रगति की सराहना की। दोनों नेताओं ने रक्षा, आतंकवाद-विरोधी कार्रवाई और ऊर्जा के क्षेत्र में द्विपक्षीय सहयोग बढ़ने के साथ-साथ क्षेत्रीय एवं वैश्विक मुद्दे पर समन्वय कायम होने के बारे में सकारात्मक टिप्पणी की। उन्होंने वर्ष 2019 में भारत-अमेरिका के बीच द्विपक्षीय संबंधों को और अधिक मजबूत करने की दिशा में निरंतर मिलकर काम करने के बारे में सहमति व्यक्त की।
प्रधानमंत्री श्री नरेन्द्र मोदी ने बांग्लादेश राष्ट्रीय दिवस कार्यक्रम में भाग लिया

प्रधानमंत्री श्री नरेन्द्र मोदी बांग्लादेश की अपनी दो दिवसीय यात्रा के दौरान, आज बांग्लादेश की स्वतंत्रता की स्वर्ण जयंती के अवसर पर आयोजित समारोह में मुख्य अतिथि के रूप में उपस्थित हुए। इस समारोह में बांग्लादेश के राष्ट्रपति, महामहिम श्री मोहम्मद अब्दुल हमीद, बांग्लादेश की प्रधानमंत्री, महामहिम शेख हसीना; शेख मुजीबुर रहमान की छोटी पुत्री शेख रेहाना; मुजीब बोरशो उत्सव के लिए राष्ट्रीय कार्यान्वयन समिति के मुख्य समन्वयक डॉ. कमाल अब्दुल नासर चौधरी और अन्य गणमान्य व्यक्तियों के साथ मौजूद थे। यह कार्यक्रम राष्ट्रीय परेड स्क्वायर, तेजगाँव में आयोजित हुआ। इस कार्यक्रम में बांग्लादेश के राष्ट्रपिता बंगबंधु शेख मुजीबुर रहमान की जन्म शताब्दी भी मनाई गई। कुरान, भगवद गीता, त्रिपिटक और बाइबिल सहित पवित्र पुस्तकों के अनुवाचन से आयोजन का शुभारम्भ किया गया। बांग्लादेश की स्वतंत्रता की स्वर्ण जयंती के अवसर को चिह्नित करने के लिए लोगो के अनावरण के बाद "द इटरनल मुजीब" यानी "सार्वकालिक मुजीब" नामक एक वीडियो प्रस्तुत किया गया था। इस विशेष अवसर को मनाने के लिए एक शीर्षक गीत भी प्रस्तुत किया गया। "द इटरनल मुजीब" यानी "सार्वकालिक मुजीब" शीर्षक पर एक एनीमेशन वीडियो भी कार्यक्रम के दौरान दिखाया गया। सशस्त्र बलों द्वारा बांग्लादेश के राष्ट्र निर्माण में सशस्त्र बलों की भूमिका का जश्न पर एक विशेष प्रस्तुति भी प्रदर्शित की गई। डॉ. कमाल अब्दुल नासर चौधरी ने स्वागत भाषण दिया। उन्होंने प्रधानमंत्री श्री नरेन्द्र मोदी और भारतीय सशस्त्र बलों के दिग्गजों की उपस्थिति को मान्यता दी जिन्होंने 1971 के बांग्लादेश मुक्ति संग्राम में सीधे तौर पर भाग लिया था। विभिन्न देशों के राष्ट्राध्यक्षों, शासनाध्यक्षों और विशिष्ट हस्तियों के बधाई संदेश भी इस अवसर प्रदर्शित किए गए। भारत की तरफ से शेख मुजीबुर रहमान को मरणोपरांत दिए गए गांधी शांति पुरस्कार-2020 को उनकी बेटियों – प्रधानमंत्री शेख हसीना और उनकी छोटी बहन रेहाना–को प्रदान किया। अहिंसक और अन्य गांधीवादी विचारों के माध्यम से सामाजिक, आर्थिक और राजनीतिक परिवर्तन के प्रति उनके उत्कृष्ट योगदान के लिए इस पुरस्कार से सम्मानित किया गया। प्रधानमंत्री श्री नरेन्द्र मोदी ने अपने संबोधन में इस अवसर के महत्व पर प्रकाश डाला और दोनों देशों के द्विपक्षीय संबंधों के विभिन्न पहलुओं को उजागर करते हुए सभी गणमान्य व्यक्तियों को धन्यवाद दिया। इस संबोधन के बाद, शेख रेहाना ने प्रधानमंत्री श्री नरेन्द्र मोदी को "द इटरनल मुजीब" यानी 'सर्वकालिक मुजीब' स्मृति चिन्ह भेंट किया। बांग्लादेश के राष्ट्रपति, मोहम्मद अब्दुल हमीद ने अपने भाषण में प्रधानमंत्री और भारत के लोगों को धन्यवाद दिया और बांग्लादेश के 1971 के मुक्ति संग्राम में भारत की भूमिका और प्रयासों की सराहना की। प्रधानमंत्री शेख हसीना ने अपने संबोधन में, प्रधानमंत्री नरेंद्र मोदी को कोविड-19 महामारी के बावजूद व्यक्तिगत रूप से इस कार्यक्रम में शामिल होने के लिए दिल से आभार व्यक्त किया। उन्होंने भारत सरकार द्वारा हर समय बांग्लादेश के समर्थन की सराहना की। कार्यक्रम के औपचारिक खंड के बाद सांस्कृतिक खंड प्रस्तुत किया गया। प्रख्यात हिंदुस्तानी शास्त्रीय गायक पंडित अजॉय चक्रवर्ती ने बंगबंधु को समर्पित राग से गणमान्य व्यक्तियों और श्रोताओं को मंत्रमुग्ध कर दिया। ए.आर. रहमान अपनी मधुर प्रस्तुति से कई लोगों का दिलो पर छा गए। सांस्कृतिक खंड कई संगीत, नृत्य और नाट्य प्रस्तुति के साथ समाप्त हुआ।
प्रधानमंत्री श्री नरेन्द्र मोदी गब्बर तीर्थ में महाआरती में शामिल हुए

प्रधानमंत्री श्री नरेन्द्र मोदी नवरात्रि के पावन अवसर पर गब्बर तीर्थ में आयोजित महाआरती में शामिल हुए। श्री मोदी ने गुजरात में 51 शक्ति पीठों में से एक अंबाजी मंदिर में भी दर्शन किया और पूजा-अर्चना की, जो गब्बर तीर्थ के निकट ही स्थित है। मंदिर के आचार्यों द्वारा महाआरती का आयोजन किया गया और इसके साथ ही लेजर लाइट की मदद से माउंट आबू पर्वत श्रृंखला की पहाड़ियों पर मां दुर्गा की एक विशाल तस्वीर पेश की गई। प्रधानमंत्री ने मंदिर की देखरेख करने वाले पदाधिकारियों से बातचीत भी की, ताकि वहां उपलब्‍ध विभिन्‍न सुविधाओं को बेहतर किया जा सके। प्रधानमंत्री ने मां दुर्गा की आराधना के बाद अपने दो दिवसीय गुजरात दौरे का समापन किया। प्रधानमंत्री के साथ गुजरात के मुख्यमंत्री श्री भूपेंद्र पटेल और केंद्रीय रेल मंत्री श्री अश्विनी वैष्णव सहित अन्य गणमान्‍यजन भी थे।
मंत्रिमंडल ने ‘‘अकादमिक योग्‍यता की पारस्‍परिक मान्‍यता’ के संदर्भ में भारत और फ्रांस के बीच एक समझौते पर हस्‍ताक्षर को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने ‘‘अकादमिक योग्‍यता की पारस्‍परिक मान्‍यता’’ के संदर्भ में और दोनों देशों में स्‍वीकृत, मान्‍यता प्राप्‍त शैक्षणिक संस्‍थानों में छात्रों के अध्‍ययन की अवधि के लिए भारत और फ्रांस के बीच एक समझौते पर हस्‍ताक्षर को मंजूरी दे दी है। समझौते पर फ्रांस के राष्‍ट्रपति की आगामी भारत यात्रा के दौरान हस्‍ताक्षर होने की उम्‍मीद है। समझौते पर हस्‍ताक्षर से भारत और फ्रांस के बीच शैक्षणिक संबंधों को और मजबूत बनाने में मदद मिलेगी और लंबे समय तक दोनों देशों के बीच शैक्षिक सम्‍बन्‍धों को बढ़ावा मिलेगा। समझौता दोनों देशों के छात्रों को एक दूसरे के यहां आने-जाने के लिए प्रोत्‍साहित करने में सहायक सिद्ध होगा और छात्र दूसरे देश में अध्‍ययन जारी रखने की संभावनाएं तलाश सकेंगे। इससे नई साझेदारी/सहयोगों तथा अनुसंधान गतिविधियों के जरिए उच्‍च शिक्षा के क्षेत्र में उत्‍कृष्‍टता को बढ़ावा मिलेगा जिससे भारत में शिक्षा की गुणवत्‍ता में सुधार होगा।
प्रधानमंत्री ने एक लेख साझा किया जिसमें यह बताया गया है कि हमारे राष्ट्र का निर्माण करने वाले महान लोगों को भारत किस प्रकार याद कर रहा है

प्रधानमंत्री श्री नरेन्द्र मोदी ने नमो ऐप के विकास यात्रा खंड का एक लेख साझा किया है जिसमें इस बात की झलक दी गई है कि हमारे राष्ट्र का निर्माण करने वाले महान लोगों को भारत किस प्रकार याद कर रहा है। प्रधानमंत्री ने एक ट्वीट में कहा; "इस साल हम आजादी का अमृत महोत्सव को अपने स्वतंत्रता सेनानियों को श्रद्धांजलि देने के अवसर के रूप में मना रहे हैं। नमो ऐप के विकास यात्रा खंड पर यह लेख आपको एक झलक देता है कि हमारे राष्ट्र का निर्माण करने वाले महान लोगों को भारत किस प्रकार याद कर रहा है। #सांस्कृतिक संरक्षण के 8 वर्ष" प्रधानमंत्री ने भारत की गौरवशाली संस्कृति के संरक्षण के लिए सरकार के काम पर प्रकाश डालते हुए MyGov द्वारा एक ट्वीट थ्रेड भी साझा किया। प्रधानमंत्री ने एक ट्वीट में कहा: "हमें अपनी गौरवशाली संस्कृति पर बहुत गर्व है और हम इसके संरक्षण के साथ–साथ उत्सव के लिए काम करने का अवसर पाकर विनम्र हैं। #सांस्कृतिक संरक्षण के 8 वर्ष"
नेपाल के उप-प्रधानमंत्री श्री बिमलेन्द्र निधि और गृहमंत्री ने प्रधानमंत्री से मुलाकात की

नेपाल के उप-प्रधानमंत्री श्री बिमलेन्द्र निधि और गृहमंत्री ने आज प्रधानमंत्री श्री नरेंद्र मोदी से मुलाकात की। श्री बिमलेन्द्र निधि ने प्रधानमंत्री को नेपाल में हाल की घटनाओं से अवगत कराया। प्रधानमंत्री ने कहा कि भारत दोनों देशों के बीच सदियों पुरानी मैत्री एवं संबंधों को सुदृढ़ बनाने के प्रति पूर्णत: वचनबद्ध है और नेपाल के सामाजिक-आर्थिक विकास के लिए उनके सभी प्रयासों में नेपाल सरकार का समर्थन करता है।
नेपाल के उप प्रधानमंत्री श्री विमलेंद्र निधि और नेपाल के गृह मंत्री ने प्रधानमंत्री से मुलाकात की

नेपाल के उप प्रधानमंत्री श्री विमलेंद्र निधि और नेपाल के गृह मंत्री ने आज प्रधानमंत्री श्री नरेंद्र मोदी से मुलाकात की। प्रधानमंत्री ने श्री विमलेंद्र नि‍धि को नेपाल के उप प्रधानमंत्री तथा नेपाल के गृह मंत्री का पद्भार संभालने पर बधाई दी। प्रधानमंत्री ने श्री पुष्‍प कमल दहल ‘प्रचंड के नेतृत्‍व में नेपाल की नई सरकार को बधाई और शुभकामनाएं भी दीं। श्री विमलेंद्र निधि ने नेपाल की गतिविधियों के बारे में प्रधानमंत्री को अवगत कराया। प्रधानमंत्री ने कहा कि भारत और नेपाल के बीच संबंध मात्र दो सरकारों के बीच संबंध नहीं है अपितु यह दोनों देशों के लोगों के बीच हैं और प्रधानमंत्री ने दोहराया कि भारत नेपाल के लोगों के साथ मैत्री और सदभाव की इस परंपरागत मजबूती को और सुदृढ़ता प्रदान करने के लिए वचनबद्ध है। प्रधानमंत्री ने कहा कि भारत नेपाल में आये भूकंप के उपरांत पुर्निर्माण के प्रयासों के प्रति हम नेपाल की सरकार और लोगों के प्रति पूर्ण रूप से वचनबद्ध हैं। प्रधानमंत्री ने नेपाल के प्रधानमंत्री को उनकी सुविधानुसार यथा शीघ्र भारत आने का न्‍यौता भी दिया।
प्रधानमंत्री श्री नरेन्द्र मोदी से मलेशियाई संसद के सदस्य श्री दतुक सेरी अनवर इब्राहिम ने भेंट की

मलेशियाई संसद के सदस्य और मलेशिया कियाडिलन रक्यत पार्टी के नेता श्री दतुक सेरी अनवर इब्राहिम ने आज प्रधानमंत्री श्री नरेन्द्र मोदी से भेंट की। श्री इब्राहिम के साथ मलेशियाई संसद के दो सदस्य श्री केशवन सुब्रमण्यम और श्री संथारा कुमार रामानायडू भी थे। प्रधानमंत्री ने पी.के.आर पार्टी के अध्यक्ष निर्वाचित होने पर श्री इब्राहिम को शुभकामनाएं दी। प्रधानमंत्री ने मई 2018 में मलेशिया में हुई मुलाकात को याद किया। प्रधानमंत्री ने मलेशिया के प्रधानमंत्री डॉ. महातिर मोहम्मद के प्रति भी सम्मान व्यक्त किया। दोनों राजनेताओं ने परस्पर हित के द्विपक्षीय, क्षेत्रीय और वैश्विक मुद्दों पर चर्चा की।
मंत्रिमंडल ने भारतीय नौसेना सामग्री प्रबंधन सेवा का संगठित समूह ‘क’ इंजीनियरिंग सेवा के रूप में गठन की मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने भारतीय नौसेना सामग्री प्रबंधन सेवा (आई एनएमएमएस) नामक एक संगठित समूह “क” इंजीनियरिंग सेवा के गठन और भारतीय नौसेना के नौसेना भंडार अधिकारियों के विद्यमान समूह ‘क’ की संवर्ग संरचना में अनुवर्ती परिवर्तनों को मंजूरी दी है। संगठित समूह ‘क’ सेवा के गठन से सर्वश्रेष्ठ उपलब्ध प्रतिभाएं आकर्षित होंगी और इससे तकनीकी रूप से कुशल सामग्री प्रबंधक भारतीय नौसेना में शामिल होंगे। इससे नौसेना के सामग्री प्रबंधन की कार्यकुशलता में सुधार होगा और हर समय नौसेना की संचालनात्मक तत्परता सुनिश्चित होगी। प्रस्तावित आईएनएमएमएस देश में उपलब्ध सर्वश्रेष्ठ प्रतिभाओं को आकर्षित करेगी और भारतीय नौसेना के सामग्री प्रबंधन के कार्यों का संचालन करने के लिए तकनीकी रूप से कुशल एवं शिक्षित सामग्री प्रबंधकों का संग्रहण प्रदान करेगा। यह नौसेना भंडारों सामग्री प्रबंधन की कार्यात्मक कुशलता में सुधार करेगा और हर समय नौसेना की संचालनात्मक तत्परता को सुनिश्चित करने के साथ-साथ भावी पदग्राहियों के लिए बेहतर करियर की संभावनाएं भी प्रदान करेगा।
देश में 10 और आर्द्र-क्षेत्रों को रामसर स्थलों के रूप में नामित किए जाने पर प्रधानमंत्री ने प्रसन्नता व्यक्त की

प्रधानमंत्री श्री नरेन्द्र मोदी ने देश में 10 और आर्द्र-क्षेत्रों को रामसर स्थलों के रूप में नामित किए जाने पर प्रसन्नता व्यक्त की है। प्रधानमंत्री ने ट्वीट किया; "प्रत्येक पर्यावरण प्रेमी को इस बात की खुशी होगी कि भारत में 10 और आर्द्र-क्षेत्रों को रामसर स्थलों के रूप में नामित किया गया है। पिछले महीने, 5 स्थलों को यह मान्यता मिली थी। हमारे प्राकृतिक परिवेश की रक्षा के लिए यह हमारी प्रतिबद्धता को मजबूत करेगा।"
मंत्रिमंडल ने इंस्‍टीट्यूट ऑफ चार्टर्ड अकाउंटेंट्स ऑफ इंडिया और सऊदी ऑर्गनाइजेशन और सर्टिफाइड पब्लिक अकाउंटेंट्स के बीच एमओयू के नवीनीकरण को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने 2014 के सहमति पत्र के नवीनीकरण को मंजूरी दे दी, जो इंस्‍टीट्यूट ऑफ चार्टर्ड अकाउंटेंट्स ऑफ इंडिया (आईसीएआई) और सऊदी अरब के सऊदी ऑर्गनाइजेशन और सर्टिफाइड पब्लिक अकाउंटेंट्स (एसओसीपीए) के बीच कॉर्पोरेट प्रशासन, तकनीकी शोध व सुझाव, फारेंसिंक एकांउटिंग, छोटे व लघु अभ्‍यास के मामले (एसएमपी), इस्‍लामिक फाइनेंस, निरंतर पेशेवर विकास (सीपीडी) और अन्‍य विषयों में आपसी सहयोग को बढ़ाने के लिए कार्य करता है। प्रमुख प्रभाव : आईसीएआई के सदस्‍यों, छात्रों और उनके संगठनों के हित में आपसी संबंध को विकसित करने के लिए साथ मिलकर कार्य करने का लक्ष्‍य निर्धारित किया गया है। एमओयू, आईसीएआई के सदस्‍यों को अपने पेशेवर क्षितिज को विस्‍तार देने का अवसर प्रदान करेगा। यह स्‍थानीय नागरिकों को क्षमता निर्माण को मजबूत करने के लिए एक संस्‍था के रूप में कार्य करेगा। एमओयू लेखा व लेखा परीक्षण को बढ़ावा देने में आईसीएआई को सहायता प्रदान करेगा। इससे इस पेशे का विकास होगा। लाभार्थी : आईसीएआई की पूर्वी राज्‍य के तीन क्षेत्रों में मजबूत उपस्थिति है। इसमें जेद्दा, रियाद और सऊदी अरब आते हैं। यहां आईसीएआई के 200 से अधिक सदस्‍य विभिन्‍न पेशेवर स्‍तरों पर कार्यरत हैं। इस एमओयू से आईसीएआई और एसओसीपीए के बीच मजबूत संबंध विकसित होंगे। इससे भारतीय चार्टर्ड अकाउंटेंट्स को भारत में तथा पूर्वी राज्‍य के रोजगार प्रदाताओं को अधिक आत्‍मविश्‍वास प्राप्‍त होगा। इस प्रकार भारतीय लेखाकारों के लिए रोजगार के अवसर सृजित होंगे। पृष्‍ठभूमि : इंस्‍टीट्यूट ऑफ चार्टर्ड अकाउंटेंट्स ऑफ इंडिया (आईसीएआई) एक वैधानिक निकाय है जिसकी स्‍थापना संसद द्वारा पारित एक अधिनियम के अंतर्गत की गई है। चार्टर्ड अकाउंटेंट्स अधिनियम 1949 भारत में चार्टर्ड अकाउंटेंसी का नियमन करता है। सऊदी अरब के शाही शासनादेश के अंतर्गत सऊदी ऑर्गनाइजेशन और सर्टिफाइड पब्लिक अकाउंटेंट्स (एसओसीपीए) का गठन किया गया है, जो देश में लेखा व लेखा समीक्षा के पेशे का नियमन करता है।
प्रधानमंत्री ने पंडित जवाहरलाल नेहरू की पुण्यतिथि पर श्रद्धांजलि अर्पित की

प्रधानमंत्री श्री नरेन्द्र मोदी ने पंडित जवाहरलाल नेहरू की पुण्यतिथि पर श्रद्धांजलि अर्पित की है। अपने संदेश में प्रधानमंत्री ने कहा कि “पंडित जवाहर लाल नेहरू को उनकी पुण्यतिथि पर मैं अपनी श्रद्धांजलि व्यक्त करता हूं। हम एक स्वतंत्रता सेनानी और प्रथम प्रधानमंत्री के रूप में उनके योगदान का स्मरण करते हैं।”
श्री तरूण विजय ने प्रधानमंत्री को पुस्‍तक भेंट की

संसद सदस्‍य श्री तरूण विजय ने चीनी भाषा में प्रधानमंत्री श्री नरेन्‍द्र मोदी पर प्रकाशित एक पुस्‍तक प्रधानमंत्री को भेंट की। संसद के केन्‍द्रीय कक्ष में जिस समय यह पुस्‍तक भेंट की गई, उस समय केन्‍द्रीय मंत्री श्री अरूण जेटली और श्री वेंकैया नायडू के अलावा अन्‍य वरिष्‍ठ नेता भी उपस्थित थे।
यूआईडी तथा डीबीटी की समीक्षा: प्रधानमंत्री ने आधार और डीबीटी के माध्‍यम से लोगों को तेजी से लाभ देने को कहा

प्रधानमंत्री ने आज एक उच्‍चस्‍तरीय बैठक में यूआईडी तथा डीबीटी की प्रगति की समीक्षा की। बैठक में गृह मंत्री श्री राजनाथ सिंह, वित्‍त राज्‍य मंत्री श्री जयंत सिंहा, गृह राज्‍य मंत्री श्री हरि भाई चौधरी, नीति आयोग के उपाध्‍यक्ष श्री अरविन्‍द पनगढिया तथा भारत सरकार के विभिन्‍न मंत्रालयों के वरिष्‍ठ अधिकारी शामिल हुए। प्रधानमंत्री ने आधार मंच के ऐप्‍लीकेशनों का विस्‍तार करने को कहा ताकि जहां तक संभव हो अनेक सार्वजनिक सेवाओं तक इसका लाभ पहुंचाया जा सके। उन्‍होंन संबंधित अधिकारियों को ऐसे एप्‍लीकेशनों की पहचान करने का निर्देश दिया जहां अगले दो महीनों में ठोस परिणाम हासिल किए जा सकें।v प्रधानमंत्री ने कुछ क्षेत्रों में प्रगति की सराहना करते हुए प्राप्‍त बचत के हिस्‍से का उपयोग करके आधार तथा डीबीटी से जुड़ी संस्‍थागत व्‍यवस्‍था को मजबूत बनाने का निर्देश दिया। उन्‍होंने अधिकारियों से कहा कि डीबीटी योजना के सफल कार्यान्‍वयन के परिणामस्‍वरूप बचत हिस्‍सेदारी एक मुश्‍त साझा करने के प्रति राज्‍यों की संवेदनशीलता का पता लगाएं। प्रधानमंत्री को वर्तमान आधार संख्‍या तथा विभिन्‍न क्षेत्रों में प्रत्‍यक्ष लाभ अंतरण की जानकारी दी गई। बचत के बारे में प्रधानमंत्री को बताया गया है कि केवल एलपीजी सब्‍सिडी से 14 से 15 प्रतिशत की कुल बचत हुई। ऐसा चौरी रोकने तथा डुप्‍लिकेट का काम खत्‍म होने से हुआ।
प्रधानमंत्री ने बैलिस्टिक मिसाइल रक्षा क्षमता के सफल प्रदर्शन पर रक्षा वैज्ञानिकों को बधाई दी

प्रधानमंत्री श्री नरेंद्र मोदी ने भारत की बैलिस्टिक मिसाइल रक्षा क्षमता के सफल प्रदर्शन पर रक्षा वैज्ञानिकों को बधाई दी है। प्रधानमंत्री ने कहा, ‘बैलिस्टिक मिसाइल रक्षा क्षमता के सफल प्रदर्शन के लिए हमारे रक्षा वैज्ञानिकों को हार्दिक बधाई। इसके साथ ही, भारत इस क्षमता वाले पांच राष्ट्रों के चुनिंदा समूह में शामिल हो गया है। पूरे देश के लिए यह गर्व का क्षण है।‘
प्रधानमंत्री ने विश्व स्वास्थ्य दिवस पर शुभकामनाऐं दीं और सभी के अच्छे स्वास्थ्य और कल्याण की कामना की

प्रधानमंत्री श्री नरेन्द्र मोदी ने विश्व स्वास्थ्य दिवस पर बधाई दी है और सभी के अच्छे स्वास्थ्य और कल्याण के लिए प्रार्थना की है। उन्होंने स्वास्थ्य क्षेत्र से जुड़े सभी लोगों का आभार व्यक्त किया। उन्होंने कहा कि आयुष्मान भारत और पीएम जन औषधि योजनाएं हमारे नागरिकों को अच्छी गुणवत्ता और सस्ती स्वास्थ्य सेवा सुनिश्चित करने में महत्वपूर्ण भूमिका निभा रही हैं। उन्होंने कहा कि पिछले 8 वर्षों में, चिकित्सा शिक्षा क्षेत्र में तेजी से परिवर्तन हुए हैं। बहुत से नए मेडिकल कॉलेज खुल गए हैं। उन्होंने कहा कि भारत सरकार स्थानीय भाषाओं में चिकित्सा के अध्ययन को सक्षम बनाने के प्रयास कर रही है जिससे अनगिनत युवाओं की आकांक्षाओं को पूरा करने का मार्ग प्रशस्त होगा। ट्वीट्स की एक श्रृंखला में, प्रधानमंत्री ने कहा; "आरोग्यं परमं भाग्यं स्वास्थ्यं सर्वार्थसाधनम्॥ विश्व स्वास्थ्य दिवस की बधाई। सभी को अच्छे स्वास्थ्य और कल्याण का आशीर्वाद मिले। आज का दिन स्वास्थ्य क्षेत्र से जुड़े सभी लोगों के प्रति आभार व्यक्त करने का भी है। यह उनकी कड़ी मेहनत है जिसने हमारी धरती को सुरक्षित रखा है।" "भारत सरकार भारत के स्वास्थ्य बुनियादी ढांचे को निरंतर बढ़ाने के लिए अथक प्रयास कर रही है। ध्यान हमारे नागरिकों को अच्छी गुणवत्ता और सस्ती स्वास्थ्य सेवा सुनिश्चित करने पर है। यह हर भारतीय के लिए गर्व का विषय है कि हमारा देश दुनिया की सबसे बड़ी स्वास्थ्य योजना, आयुष्मान भारत को संचालित करता है।" "जब मैं पीएम जन औषधि जैसी योजनाओं के लाभार्थियों के साथ बातचीत करता हूं तो मुझे बहुत प्रसन्नता होती है। सस्ती स्वास्थ्य सेवा पर हमारा ध्यान गरीबों और मध्यम वर्ग के लिए महत्वपूर्ण बचत सुनिश्चित करता है। साथ ही हम समग्र स्वास्थ्य को और बढ़ावा देने के लिए अपने आयुष नेटवर्क को मजबूत कर रहे हैं। " "पिछले 8 वर्षों में, चिकित्सा शिक्षा क्षेत्र में तेजी से परिवर्तन हुए हैं। बहुत से नए मेडिकल कॉलेज खुले हैं। स्थानीय भाषाओं में चिकित्सा के अध्ययन को सक्षम करने के लिए हमारी सरकार के प्रयास अनगिनत युवाओं की आकांक्षाओं को पंख देंगे।"
प्रधानमंत्री की कोरिया गणराज्य की यात्रा के दौरान हस्ताक्षर हुए समझौतों/समझौता ज्ञापनों की सूची (18 मई, 2015)

क्र. सं. समझौता/समझौता ज्ञापन टिप्पणी 1. भारत और दक्षिण कोरिया के बीच दोहरे कराधान से बचने और आय पर करों से बचने की रोकथाम के लिए समझौता। भारत-दक्षिण कोरिया के बीच दोहरे कराधान से बचने संबंधी समझौते (1985 में हस्ताक्षर हुए) में संशोधन किया गया है ताकि दोनों देशों के करदाता दोहरे कराधान के बोझ से बच सकें। 2. भारत-दक्षिण कोरिया के बीच मिलकर ऑडियो-विजुअल निर्माण करने के लिए सहयोग का समझौता। समझौते पर भारत-आरओके सीईपीए के प्रावधानों के अंतर्गत हस्ताक्षर किए गये; इससे फिल्मों, एनीमेशन और प्रसारण कार्यक्रमों को मिलकर तैयार किया जा सकेगा। समझौते से भारत और कोरियाई फिल्म उद्योग के बीच सहयोग के अवसर पैदा होंगे और सहयोग तथा आदान-प्रदान बढेगा। 3. भारत के राष्ट्रीय सुरक्षा परिषद सचिवालय और कोरिया गणराज्य के राष्ट्रीय सुरक्षा कार्यालय के बीच सहयोग के लिए समझौता ज्ञापन। इस समझौता ज्ञापन से अनेक क्षेत्रों में दोनों देशों के राष्ट्रीय सुरक्षा परिषद ढांचे के बीच विचार-विमर्श को औपचारिक रुप दिया जा सकेगा। 4. भारत के बिजली मंत्रालय और दक्षिण कोरिया के व्यापार उद्योग और ऊर्जा मंत्रालय के बीच विद्युत विकास और नवीन ऊर्जा उद्योगों के क्षेत्र में सहयोग से जुड़ा समझौता ज्ञापन। इस सहमति ज्ञापन के तहत विद्युत विकास और नवीन ऊर्जा उद्योगों जैसे नवीकरणीय ऊर्जा, स्मार्ट ग्रिड और ऊर्जा जानकारी तथा प्रौद्योगिकी, बिजली का पारेषण और वितरण, ऊर्जा दक्षता एवं भंडारण प्रणाली के क्षेत्रों में सहयोग शामिल है। 5. भारत के युवा मामले और खेल मंत्रालय तथा कोरिया के लिंग समानता तथा परिवार मंत्रालय के बीच युवा मामलों से जुड़े क्षेत्रों के बारे में समझौता ज्ञापन। इस समझौता ज्ञापन से आदान-प्रदानों, अंतर्राष्ट्रीय सम्मेलनों, संगोष्ठियों, युवा शिविरों, उत्सवों आदि में भागीदारी से युवा मामलों पर सहयोग मजबूत और प्रोत्साहित किया जा सकेगा। 6. भारत के सड़क परिवहन और राजमार्ग मंत्रालय और दक्षिण कोरिया के भूमि, बुनियादी ढांचे और परिवहन मंत्रालय के बीच सड़क परिवहन औऱ राजमार्ग के क्षेत्र में सहयोग। भारत-आरओके सीईपीए के प्रावधानों के अंतर्गत हस्ताक्षर किये जाएंगे, एफओसी में सड़क नीतियों, डिजाइन और निर्माण, सड़क संचालन, सड़क प्रबंधन और सुरक्षा, मजबूत परिवहन प्रणाली और इलेक्ट्रॉनिक टोल संग्रह प्रणाली जैसे क्षेत्रों में सहयोग शामिल है। 7. भारत के जहाज रानी मंत्रालय और दक्षिण कोरिया के महासागर मंत्रालय और मत्स्य पालन मंत्रालय के बीच समुद्री परिवहन और संचालन के क्षेत्र में सहयोग के लिए समझौता ज्ञापन। समझौता ज्ञापन से समुद्री परिवहन और संचालन के क्षेत्रों में दोनों देशों के बीच प्रौद्योगिकी के आदान-प्रदान, सूचना और अनुभव, जहाजी प्रशिक्षण, विशेषज्ञों और बंदरगाह संचालकों की अदला-बदली के क्षेत्र में सहयोग कायम होगा।